

**Váci SZC Petzelt József Technikum és Szakképző Iskola**

**2000 Szentendre, Római sánc köz 1.**

**A tanítási órán kívüli egyéb foglalkozások igénybevételének**

**lehetőségei**

Az iskola – a tanórai foglalkozások mellett a tanulók érdeklődése, igényei, szükségletei,

valamint az intézmény lehetőségeinek figyelembevételével tanórán kívüli egyéb

foglalkozásokat szervez. A foglalkozások helyét és időtartamát az intézményvezető és helyettesei rögzítik a tanórán kívüli órarendben, terembeosztással együtt. A foglalkozásokról naplót kell vezetni.

A tehetséggondozás keretéül szolgáló csoportokat a magasabb szintű képzés igényével

a munkaközösség-vezetők és az intézményvezető egyeztetése után lehet meghirdetni. Ezek

vezetőit az intézményvezető bízza meg. A foglalkozások időpontjáról és a látogatottságról

naplót kell vezetni.

Az iskola ünnepi műsorainak, megemlékezéseinek terveit az éves munkaterv

tartalmazza a műsor elkészítéséért felelős oktató/pedagógus megnevezésével. Az ünnepségeken az

iskola tanulói a házirend, és a szóbeli/írásbeli utasításoknak megfelelő öltözékben és

rendben kötelesek megjelenni.

A versenyeken való részvétel a diákjaink képességeinek kialakítását és fejlesztését célozza.

A tanulók intézményi, városi, kistérségi és országos meghirdetésű versenyeken vehetnek részt, szakoktatói felkészítést igénybe véve. A meghirdetett országos versenyekre a felkészítésért, a szervezésért, a nevezésért a szaktárgyi munkaközösségek és az intézményvezető-helyettesek a felelősek.

A felzárkóztatások, korrepetálások célja az alapkészségek fejlesztése és a tantervi követelményekhez való felzárkóztatás. A korrepetálást az intézményvezető által megbízott oktató tartja. A beilleszkedési, magatartási, tanulási zavarokkal küzdő tanulók, továbbá a sajátos nevelési igényű tanulók segítésére fejlesztő foglalkozásokat szervezünk fejlesztő- és gyógypedagógusok közreműködésével. Az oktatást elősegítő tevékenységek tartalmát a szakértői vélemények fejlesztési javaslatai határozzák meg. Fejlesztési területenként alakítjuk ki a kiscsoportos foglalkozások kereteit.

Mozi látogatás keretében a tanulók évente két filmet tekinthetnek meg iskolai keretben. Lehetőség szerint olyan filmeket kell választani, amelyek a tanulók kulturális, történelmi vagy művészeti ismereteit bővítik, és alkalmasak arra, hogy tanulságokkal szolgáljanak a középiskolás korosztály számára. Felelős oktatót az intézményvezető bíz meg.

Szervezett külföldi kapcsolatok révén a tanulók jobban elmélyülhetnek a tanult idegen nyelveken, megismerhetik az adott országban élő embereket. Így közvetlen tapasztalatokat szerezhetnek az Európai Unió országaiból. Külföldi utazások a fenntartó, az intézményvezető engedélyével és oktató vezetésével, a szülők hozzájárulásával szervezhetők.

A tanulmányi kirándulás az iskolai élet, a közösségek kialakításának és fejlődésének szerves, pótolhatatlan része. Ezért az iskola mindent megtesz a kirándulások igényes és egyben költség kímélő megszervezése és problémamentes lebonyolítása érdekében. A kirándulások szervezésekor a jogszabályi előírásokat figyelembe kell venni.